РЕШЕНИЕ ЗА ИЗПЪЛНЕНИЕ НА СЪВЕТА
от 7 ноември 2014 година
за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност
(2014/795/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1) (наричана по-долу „Директивата за ДДС“), и по-специално член 395, параграф 1 от нея,
като взе предвид предложението на Европейската комисия,
като има предвид, че:
(1)
С писмо, заведено в Генералния секретариат на Комисията на 16 май 2014 г., Литва поиска разрешение да въведе мярка за дерогация от член 287, параграф 11 от Директивата за ДДС, за да продължи да освобождава някои данъчно задължени лица, чийто годишен оборот е не по-висок от равностойността на 45 000 EUR в национална валута по обменния курс в деня на присъединяването на Литва към Съюза (наричана по-долу „мярката“). Чрез мярката тези данъчно задължени лица ще бъдат освободени от някои или от всички свързани с данъка върху добавената стойност (ДДС) задължения, посочени в дял XI, глави 2-6 от Директивата за ДДС.
(2)
С писмо от 6 юни 2014 г. Комисията информира останалите държави членки за отправеното от Литва искане. С писмо от 12 юни 2014 г. Комисията съобщи на Литва, че разполага с пълната информация, необходима за разглеждане на искането.
(3)
Държавите членки вече могат да прилагат специален режим за малките предприятия съгласно дял XII от Директивата за ДДС. Мярката, чийто срок се удължава, представлява дерогация от дял XII от Директивата за ДДС само дотолкова, доколкото прагът на годишния оборот на данъчно задълженото лице, за което се прилага специалният режим, е по-висок от прага за Литва, допустим съгласно член 287, параграф 11 от Директивата за ДДС, който е в размер на 29 000 EUR.
(4)
С Решение за изпълнение 2011/335/ЕС на Съвета (2) Литва получи, под формата на мярка за дерогация, разрешение да освобождава от облагане до 31 декември 2014 г. данъчно задължените лица, чийто годишен оборот е не по-висок от 45 000 EUR. Тъй като този праг доведе до намаляване на свързаните с ДДС задължения за малките предприятия, на Литва следва да бъде разрешено да удължи срока на прилагане на мярката за допълнителен ограничен срок. Данъчно задължените лица могат да решат да продължат да прилагат общия режим на ДДС.
(5)
Съгласно предоставената от Литва информация удължаването на срока на дерогацията ще има незначително въздействие върху общите приходи от данъци на етапа на крайното потребление.
(6)
Дерогацията не оказва въздействие върху собствените ресурси на Съюза, формирани от ДДС,
ПРИЕ НАСТОЯЩОТО РЕШЕНИЕ:
Член 1
В член 2, втора алинея от Решение за изпълнение 2011/335/ЕС датата „31 декември 2014 г.“ се заменя с „31 декември 2017 г.“.
Член 2
Настоящото решение се прилага от 1 януари 2015 г.
Член 3
Адресат на настоящото решение е Република Литва.
Съставено в Брюксел на 7 ноември 2014 година.